O na bɔ nɛ Ahab ba a e he si ha mi ɔ?—1 Ma. 21:29.
E ngɛ mi kaa Ahab ba e he si ngɛ Yehowa hɛ mi mohu lɛɛ, se bɔ nɛ e pee e ní ha pee se ɔ tsɔɔ we kaa e tsake e tsui niinɛ. E bɔɛ mɔde kaa e ma ha nɛ a kpa Baal jami ngɛ e nɔ yemi ɔ mi. Nɛ e bɔɛ mɔde kaa e maa wo nihi he wami nɛ a sɔmɔ Yehowa hulɔ. Benɛ Ahab gbo ɔ, Yehowa tsɔɔ bɔ nɛ e naa lɛ ha. Mawu gbalɔ Yehu de ke ‘yiwutsotsɛ’ ji lɛ. (2 Kron. 19:1, 2) Mo susu he nɛ o hyɛ: Ke Ahab tsake e tsui niinɛ ɔ, jinɛ gbalɔ ɔ ko de ke e ji yiwutsotsɛ nɛ e sume Yehowa lo? Ngɛ anɔkuale mi ɔ, Ahab pee nɔ́ ko nɛ tsɔɔ kaa e pia e he, se e tsakee we e tsui tsuo. Mɛni wa ma nyɛ maa kase ngɛ Ahab sane ɔ mi? Benɛ Eliya de lɛ tue gblami nɛ maa ba e weku ɔ nɔ ɔ, sisije ɔ, e ba e he si. Nɔ́ nɛ e pee ɔ hi. Se nɔ́ nɛ e pee sekpɛ kulaa a tsɔɔ kaa e tsakee we e tsui. Tsui tsakemi biɔ nɛ waa pee babauu pe nɛ wa maa ye aywilɛho ngɛ nɔ́ nɛ wa pee ɔ he be kpiti ko. w21.10 3 ¶4-5, 7-8
Sane kpakpa nɛ ɔ nɛ kɔɔ Matsɛ Yemi ɔ he ɔ, a maa fiɛɛ.—Mat.24:14.
Yesaya ji gbalɔ, nɛ eko ɔ, e yo ɔ hu ji gbalɔyo, ejakaa Baiblo ɔ tsɛ lɛ ke “gbalɔ yo ɔ.” (Yes. 8:1-4) Yesaya kɛ e yo ɔ ngɔ a juɛmi kɛ ma Yehowa sɔmɔmi nɔ. Mwɔnɛ ɔ, nihi nɛ a sɛ gba si himi mi ɔ hu ma nyɛ maa ngɔ Yehowa sɔmɔmi kɛ pee oti ngɛ a si himi mi kɛ gu a nyɛmi tsuo nɛ a kɛ ma sɔmɔ Yehowa a nɔ. A ma nyɛ maa wo hɛ kɛ nɔ fɔmi nɛ a ngɛ ngɛ Yehowa mi ɔ mi he wami ke a bla kɛ kase Baiblo gbamihi, nɛ a na bɔ nɛ gbami nɛ ɔmɛ baa mi be fɛɛ be ha a. (Tito 1:2) A ma nyɛ ma susu nɔ́ nɛ a ma nyɛ maa pee kɛ ye bua konɛ Baiblo gbami komɛ nɛ a ba mi ɔ he. Kaa nɔ hyɛmi nɔ́ ɔ, a ma nyɛ ma susu bɔ nɛ a maa ye bua ha kɛ ha nɛ Yesu gbami nɛ kɔɔ sane kpakpa a nɛ a maa fiɛɛ kɛ kpa je ɔ mi tsuo loko nyagbe ɔ nɛ ba a he. Ke nihi nɛ a sɛ gba si himi mi ɔ ná nɔ mi mami kaa Baiblo gbami komɛ ngɛ mi bae ɔ, lɔ ɔ maa wo mɛ he wami konɛ a pee babauu ngɛ Yehowa sɔmɔmi mi. w21.11 16 ¶9-10
E de kaselɔ ɔ ke: “Hyɛ! O yayo!”—Yoh. 19:27.
Yesu ngɛ e yayo nɛ eko ɔ, e ji yalɔyo ɔ he susue. Akɛnɛ Yesu suɔ Maria nɛ e susuɔ e he he je ɔ, e de Yohane kaa e hyɛ Maria nɔ, ejakaa e le kaa Yohane ma ha Maria e mumi mi hiami níhi. Kɛ je jamɛ a ligbi ɔ kɛ yaa a, Yohane ba pee kaa bi kɛ ha Maria, nɛ e hyɛ e nɔ kaa bɔ nɛ e maa hyɛ lɛ nitsɛ e yayo nɔ. Yesu je suɔmi kpo kɛ tsɔɔ yo nɛ fɔ lɛ ɔ, kɛ yo nɛ daa si ngɛ e kasa nya benɛ e yaa gbo ɔ! Mɛni wa ma nyɛ maa kase ngɛ Yesu munyu ɔmɛ a mi? Huɛ bɔmi nɛ ngɛ waa kɛ wa nyɛmimɛ nɛ a ngɛ asafo ɔ mi ɔ wa kpɛti ɔ mi ma nyɛ maa wa pe huɛ bɔmi nɛ ngɛ waa kɛ wa weku li wa kpɛti ɔ. Wa weku li ma nyɛ maa te si kɛ wo wɔ loo a ma kua wɔ, se kaa bɔ nɛ Yesu wo si ɔ, ke wa ya nɔ nɛ waa kɛ Yehowa kɛ e we asafo ɔ bɔ ɔ, wa nine maa su nɔ́ nɛ laa wɔ ɔ nɔ “kɛ bɔ he si 100.” Wa ma ná binyumuhi, biyihi, nyɛmɛ kɛ tsɛmɛ babauu. (Maak. 10:29, 30) Amlɔ nɛ ɔ nɛ o piɛɛ weku ko nɛ a hɛɛ hemi kɛ yemi kake nɛ a suɔ a sibi ɔ a he ɔ, kɛ lɔ ɔ haa nɛ o nuɔ he ha kɛɛ?—Kol. 3:14; 1 Pet. 2:17. w21.04 9-11 ¶7-8